Period: Old Babylonian
Genre: Literary
Transliteration:
<SURFACE>
...sed-sed-e sed <unk>...
kug {d}inana-ra u₂ bur₁₂-bur₁₂-re bur₁₂-re...
lu₂ zu₂-lum degₓ(RI)-degₓ(RI)-ge mu-nim-mar <unk>...
kug {d}inana-ra lu₂ zu₂-lum degₓ(RI)-degₓ(RI)-ge mu-nim-mar...
a he₂-en-na-tum₂ a he₂-en-na-tum₂ numun ziz₂ gig₂-ga
{d}inana-ra a-da du₆ he₂-en-na-tum₂ numun ziz₂ babbar-ra
lu₂ na-de₆ lu₂ na-de₆ du₆ za pad₃-še₃ na-de₆
ki-sikil {d}inana lu₂ na-de₆ du₆ za pad₃-še₃ na-de₆
du₆-ra gaba-bi-a za-gin₃-na bi₂-ib-degₓ(RI)-degₓ(RI)-ge
{d}inana-ra du₆-ra gaba-bi-a za-gin₃-na bi₂-ib-degₓ(RI)-degₓ(RI)-ge
nunuz dur₂-ra in-pad₃-de₃ dur₂-ra-na mu-un-ŋa₂-ŋa₂
{d}inana-ke₄ nunuz saŋ-ŋa₂ in-pad₃-de₃ saŋ-ŋa₂-na mu-un-ŋa₂-ŋa₂
{na₄}lagab za-gin₃ dur₅-ru in-pad₃-de₃ gu₂-bar-ra-na mu-un-ŋa₂-ŋa₂
niŋ₂-gal₄-la kug-sig₁₇ in-pad₃-de₃ siki saŋ-ŋa₂-na mu-un-ŋa₂-ŋa₂
kug-sig₁₇ ŋeštug₂-ŋeštug₂ sal-la in-pad₃-de₃ ŋeštug₂-na{ŋeš-du <unk> mu-un-ŋa₂-ŋa₂
zabar aŋ₂-su-ub ak-a in-pad₃-de₃ us₂ ŋeštug₂-ga-na mu-un-ŋa₂-ŋa₂
niŋ₂ lal₃ dirig-dirig-ga in-pad₃-de₃ igi-ni-a mu-un-ŋa₂-ŋa₂
niŋ₂ e₂-nun bar-ra in-pad₃-de₃ giri₁₇-ni-a mu-un-ŋa₂-ŋa₂
<unk> in-pad₃-de₃ ka-ga₁₄-na mu-un-ŋa₂-ŋa₂
tum₁₂-šu-gur₄ sag₉-ga in-pad₃-de₃ en₃-dur-ra-na mu-un-ŋa₂-ŋa₂
pu₂ lal₃ a dug₃-ga in-pad₃-de₃ ib₂-ib₂-a-ni mu-un-ŋa₂-ŋa₂
{na₄}ŋiš-nu₁₁-gal zalag-ga in-pad₃-de₃ haš₄-na mu-un-ŋa₂-ŋa₂
{ŋiš}kim₃ siki gig₂-ga in-pad₃-de₃ gal₄-la-na mu-un-ŋa₂-ŋa₂ <unk> <unk>...siki sug₄
<unk> <unk> be₂ {kuš}e-sir₂ du₇-a in-pad₃-de₃ me-ri-si-na mu-un-ŋa₂-ŋa₂
sa-gid₂-da-am₃
lu₂ du₆-ra {na₄}za-gin₃ degₓ(RI)-degₓ(RI)-ga-ra en gaba-na mu-ri
{d}inana du₆-ra {na₄}za-gin₃ degₓ(RI)-degₓ(RI)-ga-ra {d}dumu-zid-da gaba-na mu-ri
...an-na kuš₇ {d}en-lil₂-la₂ en gaba-na mu-ri
kuš₇ an-na na-gada {d}en-lil₂-la₂ {d}dumu-zid gaba-na mu-ri
{ŋiš}ig {na₄}za-gin₃-na ŋi₆-par₄-ra gub-ba en gaba-na mu-ri
{ŋiš}ig sal arah₄ e₂-an-na-ka gub-ba {d}dumu-zid gaba-na mu-ri
du₆-ra gaba-bi-a im-mi-in-gur-ru-a
{d}inana-ke₄ du₆-ra gaba-bi-a im-mi-in-gur-ru-a
munus-e niŋ₂ i-lu-lam-ma-na ni₂ šu tag-ba he₂-ku₄-ku₄
ki-sikil-e...dug₄-ga-ni-a a-a-ni-še₃ lu₂ mu-un-gi₄
{d}inana ki-e-ne-di-ba sud-a a-a-ni-še₃ lu₂ mu-un-gi₄
ma-ŋu₁₀ ma-ŋu₁₀-a de₃-ma-ab <unk> ne
ga-ša-an-ŋen ma-ŋu₁₀ ma-ŋu₁₀-a de₃-ma-ab <unk> ne
ma ŋi₆-par₄-ra-ŋu₁₀-a de₃-ma-ab <unk> ne
ŋiš-nu₂ gi₄-rin-na-ŋu₁₀ de₃-ma-ab-gub-bu-ne
u₂ za-gin₃ dur₅-ru-ŋu₁₀ de₃-ma-ab-barag₂-ge-ne
me-e mu-lu ša₃-ba-ŋu₁₀ de₃-ma-ni-ib-ku₄-ku₄-ne
{d}ama-ušumgal-an-na-ŋu₁₀ de₃-ma-ni-ib-ku₄-ku₄-ne
šu-ni šu-ŋu₁₀-ta de₃-ŋa₂-da-ma-ma-ne
ša-ba-ni ša₃-ab-ŋu₁₀-ta de₃-ŋa₂-da-ma-ma-ne
šu saŋ-še₃ ma-al-la-na u₃ ku-bi ze₂-ba an-ga
ša₃-ab ša₃-ba tab-ba-na hi-li-bi ku₇-ku₇-da an-ga
kun-ŋar {d}inana-kam

Cuneiform:
<SURFACE>
...𒈻𒈻𒂊𒈻<unk>...
𒆬𒀭𒈹𒊏𒌑𒁍𒁍𒊑𒁍𒊑...
𒇽𒅗𒈝𒊑𒊑𒄀𒈬𒉏𒈥<unk>...
𒆬𒀭𒈹𒊏𒇽𒅗𒈝𒊑𒊑𒄀𒈬𒉏𒈥...
𒀀𒃶𒂗𒈾𒁺𒀀𒃶𒂗𒈾𒁺𒆰𒍩𒈪𒂵
𒀭𒈹𒊏𒀀𒁕𒇯𒃶𒂗𒈾𒁺𒆰𒍩𒌓𒊏
𒇽𒈾𒁺𒇽𒈾𒁺𒇯𒍝𒅆𒊒𒂠𒈾𒁺
𒆠𒂖𒀭𒈹𒇽𒈾𒁺𒇯𒍝𒅆𒊒𒂠𒈾𒁺
𒇯𒊏𒃮𒁉𒀀𒍝𒆳𒈾𒉈𒅁𒊑𒊑𒄀
𒀭𒈹𒊏𒇯𒊏𒃮𒁉𒀀𒍝𒆳𒈾𒉈𒅁𒊑𒊑𒄀
𒉭𒂉𒊏𒅔𒅆𒊒𒉈𒂉𒊏𒈾𒈬𒌧𒂷𒂷
𒀭𒈹𒆤𒉭𒊕𒂷𒅔𒅆𒊒𒉈𒊕𒂷𒈾𒈬𒌧𒂷𒂷
𒎎𒆸𒍝𒆳𒀀𒊒𒅔𒅆𒊒𒉈𒄘𒁇𒊏𒈾𒈬𒌧𒂷𒂷
𒃻𒊩𒆷𒆬𒄀𒅔𒅆𒊒𒉈𒋠𒊕𒂷𒈾𒈬𒌧𒂷𒂷
𒆬𒄀𒄑𒌆𒉿𒄑𒌆𒉿𒊩𒆷𒅔𒅆𒊒𒉈𒄑𒌆𒉿𒈾𒄑𒁺<unk>𒈬𒌧𒂷𒂷
𒌓𒅗𒁇𒉘𒋢𒌒𒀝𒀀𒅔𒅆𒊒𒉈𒍑𒄑𒌆𒉿𒂵𒈾𒈬𒌧𒂷𒂷
𒃻𒋭𒋛𒀀𒋛𒀀𒂵𒅔𒅆𒊒𒉈𒅆𒉌𒀀𒈬𒌧𒂷𒂷
𒃻𒂍𒉣𒁇𒊏𒅔𒅆𒊒𒉈𒅗𒉌𒀀𒈬𒌧𒂷𒂷
<unk>𒅔𒅆𒊒𒉈𒅗𒅗𒈾𒈬𒌧𒂷𒂷
𒌅𒋗𒆸𒊷𒂵𒅔𒅆𒊒𒉈𒇷𒄙𒊏𒈾𒈬𒌧𒂷𒂷
𒇥𒋭𒀀𒄭𒂵𒅔𒅆𒊒𒉈𒌈𒌈𒀀𒉌𒈬𒌧𒂷𒂷
𒎎𒄑𒉢𒃲𒌓𒂵𒅔𒅆𒊒𒉈𒍮𒈾𒈬𒌧𒂷𒂷
𒄑𒁍𒋠𒈪𒂵𒅔𒅆𒊒𒉈𒊩𒆷𒈾𒈬𒌧𒂷𒂷<unk><unk>...𒋠𒋤
<unk><unk>𒁉𒋢𒂊𒁍𒌌𒀀𒅔𒅆𒊒𒉈𒈨𒊑𒋛𒈾𒈬𒌧𒂷𒂷
𒊓𒁍𒁕𒀀𒀭
𒇽𒇯𒊏𒎎𒍝𒆳𒊑𒊑𒂵𒊏𒂗𒃮𒈾𒈬𒊑
𒀭𒈹𒇯𒊏𒎎𒍝𒆳𒊑𒊑𒂵𒊏𒀭𒌉𒍣𒁕𒃮𒈾𒈬𒊑
...𒀭𒈾𒅖𒀭𒂗𒆤𒇲𒂗𒃮𒈾𒈬𒊑
𒅖𒀭𒈾𒈾𒃰𒀭𒂗𒆤𒇲𒀭𒌉𒍣𒃮𒈾𒈬𒊑
𒄑𒅅𒎎𒍝𒆳𒈾𒈪𒆦𒊏𒁺𒁀𒂗𒃮𒈾𒈬𒊑
𒄑𒅅𒊩𒂍𒍑𒁍𒁕𒂍𒀭𒈾𒅗𒁺𒁀𒀭𒌉𒍣𒃮𒈾𒈬𒊑
𒇯𒊏𒃮𒁉𒀀𒅎𒈪𒅔𒄥𒊒𒀀
𒀭𒈹𒆤𒇯𒊏𒃮𒁉𒀀𒅎𒈪𒅔𒄥𒊒𒀀
𒊩𒂊𒃻𒄿𒇻𒇴𒈠𒈾𒉎𒋗𒋳𒁀𒃶𒆭𒆭
𒆠𒂖𒂊...𒅗𒂵𒉌𒀀𒀀𒀀𒉌𒂠𒇽𒈬𒌧𒄄
𒀭𒈹𒆠𒂊𒉈𒁲𒁀𒋤𒀀𒀀𒀀𒉌𒂠𒇽𒈬𒌧𒄄
𒈠𒈬𒈠𒈬𒀀𒉈𒈠𒀊<unk>𒉈
𒂵𒊭𒀭𒁺𒈠𒈬𒈠𒈬𒀀𒉈𒈠𒀊<unk>𒉈
𒈠𒈪𒆦𒊏𒈬𒀀𒉈𒈠𒀊<unk>𒉈
𒄑𒈿𒄄𒆸𒈾𒈬𒉈𒈠𒀊𒁺𒁍𒉈
𒌑𒍝𒆳𒀀𒊒𒈬𒉈𒈠𒀊𒁖𒄀𒉈
𒈨𒂊𒈬𒇻𒊮𒁀𒈬𒉈𒈠𒉌𒅁𒆭𒆭𒉈
𒀭𒂼𒃲𒁔𒀭𒈾𒈬𒉈𒈠𒉌𒅁𒆭𒆭𒉈
𒋗𒉌𒋗𒈬𒋫𒉈𒂷𒁕𒈠𒈠𒉈
𒊭𒁀𒉌𒊮𒀊𒈬𒋫𒉈𒂷𒁕𒈠𒈠𒉈
𒋗𒊕𒂠𒈠𒀠𒆷𒈾𒅇𒆪𒁉𒍢𒁀𒀭𒂵
𒊮𒀊𒊮𒁀𒋰𒁀𒈾𒄭𒇷𒁉𒆯𒆯𒁕𒀭𒂵
𒆲𒃻𒀭𒈹𒄰